It-Tieni Pitazz – Paragrafi 901-910 + Hemm ċerta persuna (Stanislava Kwietniewska ) li tippruvali l-paċenzja tiegħi. Ikolli nagħtiha ħafna ħin. X'ħin nitkellem magħha, inħoss li tkun qiegħda tigdeb, u dan, kontinwament. U għax tkun qiegħda tgħidli dwar affarijiet li jinsabu 'l bogħod u li ma nistax nivverifikom, jirnexxielha tibqa' għaddejja bil-gideb. Imma ġo fija ninsab konvinta li m'hemmx verita' f'dak li hi tkun qiegħda tgħid. Meta darba għaddieli minn moħħi li jista' jkun li kelli żball u li forsi kienet qiegħda tgħid il-verita', tlabt lill-Mulej Ġesu' jagħtini dan is-sinjal: jekk hi tassew qiegħda tigdeb, ippermettilha tammettili hi stess li hi kienet gidbet dwar waħda mill-affarijiet li dwarhom jiena ġo fija ninsab konvinta li kienet qiegħda tigdeb. U jekk hi qiegħda tgħid il-verita', għidt lill-Mulej Ġesu' jneħħili din il-konvinzjoni. Ftit wara, reġgħet ġiet għandi u qaltli, "Sor, nitolbok taħfirli, imma jiena gdibt dwar din il-ħaġa," u jiena fhimt li d-dawl li kelli ġo fija dwar dik il-persuna ma kienx qarraq bija. 29 ta' Jannar 1937. Illum bqajt rieqda. Kieku domt ftit iktar, kont inkun tard għat-Tqarbin għax il-kappella hi mbiegħda mhux ħażin minn fejn qegħdin aħna. Meta ħriġt barra, inżilt sa rkobbtejja fis-silġ. Imma qabel ma ġieni l-ħsieb li t-tabib ma kienx iħallini noħroġ f'silġ bħal dak, kont diġa' wasalt għand il-Mulej fil-kappella. Tqarbint u rġajt lura ħin bla waqt. Smajt dan il-kliem ġewwa ruħi: Binti, strieħ qrib ta' Qalbi. Jiena naf bl-isforzi tiegħek. Ruħi tkun iżjed ferħana meta nkun ninsab qrib il-Qalb ta' Alla tiegħi. 30 ta' Jannar 1937. Irtir ta' ġurnata. Qed insir naf iżjed u iżjed il-kobor ta' Alla u nifraħ fih. Jiena nibqa' miegħu l-ħin kollu fil-fond ta' qalbi. F'ruħi stess l-iktar li nsib lil Alla faċilment. Waqt il-meditazzjoni tiegħi, smajt dan il-kliem: Binti, inti tagħtini l-ikbar glorja billi tissottometti ruħek għar-rieda Tiegħi bil-paċenzja u b'hekk tirbaħ għalik innifsek mertu ikbar minn dak li tista' takkwistalek kwalunkwe sawma jew mortifikazzjoni. Kun af, binti, li jekk inti tissottometti r-rieda tiegħek għal Tiegħi, inti tiġbed fuqek innifsek l-għożża speċjali Tiegħi. Dan is-sagrifiċċju jogħġobni u hu mimli ħlewwa. Jogħġobni ħafna; fih is-saħħa. + Eżami tal-kuxjenza: inkompli sejra l-istess, ningħaqad ma' Kristu tal-ħniena. Prattika: skiet interjuri; jiġifieri, osservanza stretta tas-skiet. + F'mumenti diffiċli, niffissa l-ħarsa tiegħi fuq il-Qalb siekta ta' Ġesu', stirata fuq is-Salib, u mill-fjammi jaqbdu tal-Qalb ħanina Tiegħu jinżlu jgelglu fuqi l-qawwa u s-saħħa biex inkompli bit-taqbida. Ħaġa straordinarja, (li) fix-xitwa jiġi kanarin fit-tieqa tiegħi u għal ftit, joqgħod ikanta sabiħ. Ippruvajt niċċekkja jekk hemmx xi kanarin f'gaġġa x'imkien viċin, imma m'hemmx imkien, lanqas fis-sala ta' maġenbna. Waħda mill-pazjenti l-oħra semgħetu wkoll, imma darba biss, u stagħġbet kif kanarin seta' qed ikanta f'dan l-istaġun tas-sena kiesaħ silġ. + O Ġesu', kemm inħoss għall-imsejkna midinbin. Ġesu' agħtihom l-indiema u s-sogħba. Ftakar fil-Passjoni ħarxa Tiegħek. Jiena naf il-ħniena Tiegħek u ma nifilħux il-ħsieb li tista' tintilef xi ruħ li tkun swietlek tant. Ġesu', agħtini l-erwieħ tal-midinbin; ħalli l-ħniena Tiegħek tistrieħ fuqhom. Ħudli kollox, imma agħtini l-erwieħ. Irrid insir ostja ssagrifikata għall-midinbin. Ħalli l-qoxra ta' ġismi taħbi l-offerta tiegħi, għax il-Qalb l-iżjed Imqaddsa Tiegħek tinsab moħbija f'Ostja u Inti tassew sagrifiċċju ħaj. Ibdilni fik, O Ġesu', sabiex inkun sagrifiċċju ħaj li jkun jogħġbok. Nixtieq inpatti f'kull ħin għall-imsejkna midinbin. Is-sagrifiċċju tal-ispirtu tiegħi jinsab moħbi taħt il-velu ta' ġismi; l-għajn tal-bniedem ma tistax tarah, u għalhekk hu safi u jogħġbok. O Ħallieq tiegħi u Missier ta' ħniena kbira, jiena nafda fik, għax Inti l-istess Tjubija. Erwieħ, tibżgħux minn Alla, imma afdaw fih, għax Hu tajjeb, u l-Ħniena Tiegħu għal dejjem. + Aħna nafu lil xulxin, O Alla, fl-għamara ta' qalbi. Iva, issa jiena qiegħda nirċevik bħala l-Mistieden tiegħi fid-dar ċkejkna tal-qalb tiegħi, imma ġej iż-żmien meta Inti għad issejjaħħli fl-għamara Tiegħek, li Inti ħejjejt għalija sa mill-bidu tad-dinja. O, jiena x'jiena meta nqabbel ruħi miegħek, O Mulej? Il-Mulej qiegħed jeħodni f'dinja li ma nafhiex. Hu qiegħed jgħarrafni l-grazzja kbira Tiegħu, imma jiena nibża' minnha u minix sejra nissottometti ruħi għall-influwenza tagħha sakemm inkun niflaħ, sakemm id-direttur spiritwali tiegħi ma jserraħlix moħħi x'inhi din il-grazzja.
Djarju ta' Swor Fawstina – It-2 Pitazz (par.901-910)